ODJELJAK 1. ODGOVORNE OSOBE, INFORMACIJE O TREĆIM STRANAMA, STRUČNA IZVJEŠĆA I ODOBRENJE NADLEŽNOG TIJELA U ovom se odjeljku navode informacije o osobama odgovornima za sadržaj registracijskog dokumenta koji je dio prospekta EU-a za rast. Svrha je ovog odjeljka osigurati da se ulagateljima jamči točnost informacija objavljenih u prospektu. Nadalje, ovaj odjeljak sadržava informacije o pravnoj osnovi registracijskog dokumenta koji je dio prospekta EU-a za rast i odobrenju koje izdaje nadležno tijelo.

Točka 1.1. Navesti podatke o svim osobama odgovornima za informacije navedene u registracijskom dokumentu ili u nekom njegovu dijelu, uz navođenje dijelova o kojima je riječ. U slučaju fizičkih osoba, uključujući članove administrativnih, rukovodećih i nadzornih tijela izdavatelja, potrebno je navesti ime, prezime i funkciju osobe; u slučaju pravnih osoba potrebno je navesti ime i sjedište.

Točka 1.2. Izjava osoba odgovornih za registracijski dokument u kojoj potvrđuju da prema njihovim saznanjima informacije sadržane u registracijskom dokumentu odgovaraju činjenicama te da u registracijskom dokumentu nisu izostavljene informacije koje bi mogle utjecati na njegov sadržaj. Ako je primjenjivo, izjava osoba odgovornih za određene dijelove registracijskog dokumenta u kojoj potvrđuju da prema njihovim saznanjima informacije sadržane u tim dijelovima registracijskog dokumenta za koje su odgovorne odgovaraju činjenicama te da u tim dijelovima registracijskog dokumenta nisu izostavljene informacije koje bi mogle utjecati na njihov sadržaj.

Točka 1.3. Ako registracijski dokument sadržava izjavu ili izvješće stručnjaka, potrebno je navesti sljedeće podatke o tom stručnjaku: (a) ime i prezime; (b) poslovnu adresu; (c) kvalifikacije; (d) značajni udjel u izdavatelju, ako postoji. Ako su izjava ili izvješće sastavljeni na zahtjev izdavatelja, potrebno je navesti da su ta izjava ili izvješće uključeni u registracijski dokument zajedno sa suglasnosti osobe koja je za potrebe prospekta odobrila navedeni dio registracijskog dokumenta.

Točka 1.4. Ako informacije potječu od treće strane, potrebno je dostaviti potvrdu o tome da su te informacije točno prenesene i da prema saznanjima kojima izdavatelj raspolaže i njegovim provjerama informacija koje je objavila treća strana, nisu izostavljene činjenice zbog kojih bi tako prenesene informacije bile netočne ili obmanjujuće. Nadalje, potrebno je navesti izvor(e) tih informacija.

Točka 1.5. Izjava: (a) da je [registracijski dokument/prospekt] odobrilo [ime nadležnog tijela], u funkciji nadležnog tijela u skladu s Uredbom (EU) 2017/1129; (b) da [ime nadležnog tijela] potvrđuje samo da se u [ovom registracijskom dokumentu/prospektu] poštuju načela potpunosti, razumljivosti i dosljednosti propisana Uredbom (EU) 2017/1129; (c) da se takvo odobrenje ne bi trebalo smatrati odobrenjem izdavatelja na kojeg se ovaj [registracijski dokument/prospekt] odnosi. (d) da je [registracijski dokument/prospekt] sastavljen kao dio prospekta EU-a za rast u skladu s člankom 15. Uredbe (EU) 2017/1129.

ODJELJAK 2. STRATEGIJA, POSLOVNI REZULTATI I POSLOVNO OKRUŽENJE Svrha je ovog odjeljka objava informacija o identitetu ulagatelja, njegovu poslovanju, strategiji i ciljevima. Nakon što pročitaju ovaj odjeljak, ulagatelji bi trebali imati jasan uvid u djelatnosti ulagatelja i glavna kretanja koja utječu na njegove poslovne rezultate, organizacijsku strukturu i značajna ulaganja. Ako je primjenjivo, ulagatelj u ovom odjeljku objavljuje procjene ili predviđanja budućih poslovnih rezultata. Nadalje, ulagatelji čija tržišna kapitalizacija iznosi više od 200 000 000 EUR dostavljaju u ovom odjeljku objektivan i uravnotežen pregled prošlih poslovnih rezultata društva.

Točka 2.1. Informacije o izdavatelju: (a) ime i tvrtka izdavatelja; (b) mjesto registracije izdavatelja, njegov matični broj i identifikacijska oznaka pravnog subjekta („LEI”); (c) Datum osnivanja i trajanje izdavateljeva postojanja, osim ako je to razdoblje neograničeno. (d) sjedište i pravni oblik izdavatelja, zakonodavstvo prema kojem posluje, država u kojoj je osnovan, adresa i broj telefona njegova registriranog sjedišta (ili glavnog mjesta poslovanja, ako se razlikuje od registriranog sjedišta) te internetske stranice izdavatelja, ako ih ima, uz izjavu da informacije na internetskim stranicama nisu dio prospekta, osim ako su te informacije u prospekt uključene upućivanjem.

Točka 2.1.1. Informacije o bitnim promjenama izdavateljevih financijskih potreba i strukturi financiranja od završetka posljednjeg financijskog razdoblja za koje su informacije dostavljene u registracijskom dokumentu. Ako registracijski dokument sadržava informacije za razdoblje tijekom godine, te se informacije mogu dostaviti od završetka posljednjeg razdoblja tijekom godine za koje su financijske informacije uključene u registracijski dokument;

Točka 2.1.2. Opis očekivanog načina financiranja izdavateljevih djelatnosti.

Točka 2.2. Pregled poslovanja

Točka 2.2.1. Strategija i ciljevi Opis izdavateljeve poslovne strategije i strateških ciljeva (financijskih i nefinancijskih, ako ih ima). Ovaj opis treba sadržavati i izdavateljeve buduće izazove i očekivanja. Prema potrebi u opisu se treba uzeti u obzir i regulatorno okruženje u kojem ulagatelj posluje.

Točka 2.2.2. Glavne djelatnosti Opis izdavateljevih glavnih djelatnosti, uključujući: (a) glavne kategorije prodanih proizvoda i/ili pruženih usluga; (b) podaci o svim značajnim novim proizvodima, uslugama ili djelatnostima koje su uvedene od objave posljednjih revidiranih financijskih izvještaja.

Točka 2.2.3. Glavna tržišta Opis glavnih tržišta na kojima izdavatelj konkurira.

Točka 2.3. Organizacijska struktura

Točka 2.3.1. Navodi se grafički prikaz organizacijske strukture ako je izdavatelj dio grupe i u mjeri u kojoj to nije navedeno drugdje u registracijskom dokumentu i u mjeri u kojoj je to potrebno za razumijevanje izdavateljeva poslovanja u cjelini. Ako izdavatelj tako odluči, taj se grafički prikaz može zamijeniti kratkim opisom grupe i izdavateljeva položaja u grupi ili mu se taj opis može priložiti, ako bi to jasnije objasnilo strukturu.

Točka 2.3.2. Ako izdavatelj ovisi o drugim subjektima iz grupe, to se mora jasno navesti i objasniti.

Točka 2.4. Ulaganja

Točka 2.4.1. U mjeri u kojoj to nije navedeno drugdje u registracijskom dokumentu, opis (uključujući iznos) značajnih izdavateljevih ulaganja od završetka razdoblja obuhvaćenog povijesnim financijskim informacijama sadržanima u prospektu do datuma registracijskog dokumenta.

Točka 2.4.2. Opis značajnih izdavateljevih ulaganja koja su u tijeku ili onih za koje su već preuzete čvrste obveze, uključujući način financiranja (unutarnje ili vanjsko), ako je to značajno za izdavateljevo poslovanje.

Točka 2.5. Pregled poslovanja i financijski pregled (koje izdavatelji vlasničkih vrijednosnih papira čija tržišna kapitalizacija iznosi više od 200 000 000 EUR dostavljaju samo kad izvješće poslovodstva prezentirano i sastavljeno u skladu s člancima 19. i 29. Direktive 2013/34/EU nije uključeno u prospekt EU-a za rast).

Točka 2.5.1. U mjeri u kojoj to nije navedeno drugdje u registracijskom dokumentu i u mjeri u kojoj je to potrebno za razumijevanje izdavateljeva poslovanja u cjelini, navodi se sljedeće: (a) uravnotežena i sveobuhvatna analiza razvoja i rezultata izdavateljeva poslovanja i njegova položaja u skladu s opsegom i složenošću poslovanja za svaku godinu za koju se zahtijevaju povijesne financijske informacije, uključujući uzroke značajnih promjena; (b) podaci o: i. izdavateljevu mogućem budućem razvoju; ii. aktivnostima u području istraživanja i razvoja. Ta analiza mora sadržavati financijske i, ako je primjereno, ključne nefinancijske pokazatelje uspješnosti koji su značajni za određeno poduzeće, u mjeri u kojoj je to potrebno za razumijevanje razvoja, rezultata poslovanja ili položaja izdavatelja, uključujući informacije o pitanjima okoliša i informacije o zaposlenicima. Ako je primjereno, analiza mora sadržavati upućivanja na iznose navedene u godišnjim financijskim izvještajima i njihova dodatna objašnjenja.

Točka 2.6. Informacije o trendovima

Točka 2.6.1. Opis najznačajnijeg nedavnog trenda proizvodnje, prodaje i zaliha, troškova i prodajnih cijena od završetka posljednje financijske godine do datuma registracijskog dokumenta.

Točka 2.7. Predviđanja ili procjene dobiti

Točka 2.7.1. Ako izdavatelj objavi predviđanje ili procjenu dobiti (koji još nisu ostvareni, ali su točni), to se predviđanje ili procjena navode u registracijskom dokumentu. Ako su predviđanje ili procjena dobiti objavljeni i još nisu ostvareni, ali više nisu točni, navodi se izjava o tome i objašnjenje uzroka netočnosti predviđanja ili procjene. Na takvo netočno predviđanje ili procjena ne primjenjuju se zahtjevi iz točaka od 2.7.2. do 2.7.3.

Točka 2.7.2. Ako izdavatelj odluči navesti novo predviđanje ili novu procjenu dobiti ili ako izdavatelj navede ranije objavljeno predviđanje ili procjenu dobiti u skladu s točkom 2.7.1., to predviđanje ili procjena moraju biti jasni i nedvosmisleni i moraju sadržavati izjavu o glavnim pretpostavkama na kojima su se temeljili izdavateljevo predviđanje ili procjena. Predviđanje ili procjena moraju biti usklađeni sa sljedećim načelima: (a) mora postojati jasna razlika između pretpostavki o čimbenicima na koje članovi administrativnih, rukovodećih i nadzornih tijela mogu utjecati i pretpostavki o čimbenicima koji su isključivo izvan utjecaja članova administrativnih, rukovodećih i nadzornih tijela; (b) pretpostavke moraju biti objektivne, ulagateljima lako razumljive, specifične i precizne te se ne smiju odnositi na opću točnost procjena na kojima se predviđanje temelji; (c) kad je riječ o predviđanju, pretpostavke moraju pozornost ulagatelja usmjeriti na nepredvidive događaje koji bi mogli bitno utjecati na ishod predviđanja.

Točka 2.7.3. Prospekt mora sadržavati izjavu o tome da su predviđanje ili procjena dobiti sastavljeni i izrađeni na osnovi koja je: (a) usporediva s godišnjim financijskim izvještajima; (b) usklađena s izdavateljevim računovodstvenim politikama.

ODJELJAK 3. ČIMBENICI RIZIKA Svrha je ovog odjeljka opisati glavne rizike kojima je izdavatelj izložen i njihov učinak na izdavateljeve buduće poslovne rezultate.

Točka 3.1. Opis značajnih rizika koji su specifični za izdavatelje, raspoređenih u manji broj kategorija, navodi se u odjeljku „Čimbenici rizika”. U svakoj se kategoriji na prvom mjestu navode rizici koji su najznačajniji prema procjeni izdavatelja ili ponuditelja, uzimajući u obzir negativan učinak na izdavatelja i vjerojatnost nastanka takvih rizika. Opis rizika u skladu je sa sadržajem registracijskog dokumenta.

ODJELJAK 4. KORPORATIVNO UPRAVLJANJE U ovom se odjeljku opisuje izdavateljeva administracija i uloga osoba uključenih u upravljanje društvom. Nadalje, pružaju se informacije o obrazovanju i radnom iskustvu višeg rukovodstva, primicima od rada i njihovoj mogućoj povezanosti s izdavateljevim poslovnim rezultatima.

Točka 4.1. Administrativna, rukovodeća i nadzorna tijela i više rukovodstvo

Točka 4.1.1. Ime i prezime, poslovnu adresu i funkciju u izdavatelju za osobe navedene u nastavku, uz navođenje glavnih poslova koje obavljaju izvan tog izdavatelja ako su ti poslovi značajni u odnosu na tog izdavatelja: (a) članovi administrativnih, rukovodećih i/ili nadzornih tijela; (b) komplementari, ako je riječ o komanditnom društvu; (c) svaki viši rukovoditelj čijim se navođenjem dokazuje tvrdnja da izdavatelj ima odgovarajuće stručno znanje i iskustvo za upravljanje svojim poslovanjem. Pojedinosti o obiteljskim vezama između svih osoba iz podtočaka od (a) do (c).

Točka 4.1.2. Za svakog člana administrativnog, rukovodećeg ili nadzornog tijela izdavatelja i za svaku osobu iz podtočaka (b) i (c) iz točke 4.1.1., navesti pojedinosti o odgovarajućem upravljačkom znanju i iskustvu te osobe, uz navođenje sljedećih informacija: (a) pojedinosti o svim presudama izrečenima za kaznena djela prijevare u proteklih najmanje pet godina; (b) pojedinosti o svim službenim javnim optužbama i/ili sankcijama pravosudnih ili regulatornih tijela (uključujući određena strukovna tijela) protiv tih osoba te podatak o tome jesu li te osobe u zadnjih pet godina sudskom odlukom isključene iz članstva u administrativnim, rukovodećim ili nadzornim tijelima izdavatelja ili iz rukovodećih ili upravljačkih poslova izdavatelja u posljednjih najmanje pet godina. Ako nema takvih informacija čija se objava zahtijeva, navodi se izjava o tome.

Točka 4.2. Primici od rada i naknade Za osobe iz točke 4.1.1. podtočaka (a) i (c) navodi se za cijelu posljednju financijsku godinu u mjeri u kojoj to nije navedeno drugdje u registracijskom dokumentu.

Točka 4.2.1. Iznos isplaćenih primitaka od rada (uključujući svaku potencijalnu ili odgođenu naknadu) i nenovčanih naknada koje su izdavatelj ili njegova društva kćeri odobrili tim osobama za sve vrste usluga koje su te osobe pružile izdavatelju i njegovim društvima kćerima. Te se informacije dostavljaju na pojedinačnoj osnovi, osim ako se pojedinačno objavljivanje ne zahtijeva u matičnoj državi izdavatelja i ako ih izdavatelj na neki drugi način nije javno objavio.

Točka 4.2.2. Ukupni iznosi koje su izdavatelj ili njegova društva kćeri izdvojili ili obračunali za mirovine, mirovinska prava ili slične naknade.

Točka 4.3. Udjeli u vlasništvu i dioničke opcije Za svaku osobu iz podtočaka (a) i (d) točke 4.1.1. navode se podaci o udjelima u njihovu vlasništvu i svim dioničkim opcijama izdavatelja, najnovije stanje na dan objave podataka.

ODJELJAK 5. FINANCIJSKE INFORMACIJE I KLJUČNI POKAZATELJI USPJEŠNOSTI U ovom se odjeljku navode povijesne financijske informacije odnosno navode se izdavateljeve financijske informacije i ključni pokazatelji uspješnosti. Navode se i informacije o izdavateljevoj politici dividendi i, ako je primjenjivo, navode se i pro forma financijske informacije.

Točka 5.1. Povijesne financijske informacije

Točka 5.1.1. Revidirane povijesne financijske informacije koje obuhvaćaju posljednje dvije financijske godine (ili kraće razdoblje u kojem izdavatelj posluje) i izvješće o obavljenoj reviziji za svaku godinu.

Točka 5.1.2. Promjena referentnog datuma za sastavljanje financijskih izvještaja Ako izdavatelj promijeni svoj referentni datum za sastavljanje financijskih izvještaja u razdoblju za koje se traže povijesne financijske informacije, revidirane financijske informacije odnose se na najmanje 24 mjeseci ili na cijelo razdoblje u kojem izdavatelj posluje, ovisno o tome koje je razdoblje kraće.

Točka 5.1.3. Računovodstveni standardi Financijske informacije moraju biti sastavljene u skladu s međunarodnim standardima financijskog izvještavanja koji su u Uniji odobreni na temelju Uredbe (EZ) br. 1606/2002. Ako se Uredba (EZ) br. 1606/2002 ne primjenjuje, financijske se informacije sastavljaju u skladu s: (a) nacionalnim računovodstvenim standardima države članice za izdavatelje iz EGP-a, kako je propisano Direktivom 2013/34/EU; (b) u skladu s nacionalnim računovodstvenim standardima treće zemlje koji su jednakovrijedni onima iz Uredbe (EZ) br. 1606/2002. Ako nacionalni računovodstveni standardi treće zemlje nisu jednakovrijedni onima iz Uredbe (EZ) br. 1606/2002, financijski izvještaji sastavljaju se ponovno u skladu s tom uredbom.

Točka 5.1.4. Promjena računovodstvenog okvira Posljednje revidirane povijesne financijske informacije koje sadržavaju usporedne podatke za prethodnu godinu moraju biti prezentirane i sastavljene u obliku koji je usklađen s okvirom računovodstvenih standarda koji će biti usvojen u izdavateljevoj sljedećoj objavi godišnjih financijskih izvještaja vodeći računa o računovodstvenim standardima, politikama i propisima koji se primjenjuju na takve godišnje financijske izvještaje. Zbog promjena računovodstvenog okvira koji se primjenjuje na izdavatelja nije nužno unositi promjene u revidirane financijske izvještaje. Međutim, ako izdavatelj u sljedećoj objavi svojih financijskih izvještaja namjerava usvojiti novi okvir računovodstvenih standarda, najmanje jedan paket financijskih izvještaja (kako je definirano MRS-om 1 – Prezentiranje financijskih izvještaja), uključujući usporedne vrijednosti, mora biti prezentiran u obliku koji je usklađen s onim koji će biti usvojen u izdavateljevoj sljedećoj objavi godišnjih financijskih izvještaja, vodeći računa o računovodstvenim standardima, politikama i propisima koji se primjenjuju na takve godišnje financijske izvještaje.

Točka 5.1.5. Ako su sastavljene u skladu s nacionalnim računovodstvenim standardima, revidirane financijske informacije moraju uključivati barem sljedeće: (a) bilancu; (b) račun dobiti i gubitka; (c) računovodstvene politike i bilješke.

Točka 5.1.6. Konsolidirani financijski izvještaji Ako izdavatelj sastavlja i pojedinačne i konsolidirane financijske izvještaje, u registracijski dokument mora uključiti barem konsolidirane godišnje financijske izvještaje.

Točka 5.1.7. Starost financijskih informacija Bilanca iz revidiranih financijskih informacija za prethodnu godinu ne smije biti: (a) starija od 18 mjeseci od datuma registracijskog dokumenta, ako izdavatelj u registracijski dokument uključi revidirane financijske izvještaje za razdoblje tijekom godine ili (b) starija od 16 mjeseci od datuma registracijskog dokumenta, ako izdavatelj u registracijski dokument uključi nerevidirane financijske izvještaje za razdoblje tijekom godine; Ako registracijski dokument ne sadržava financijske informacije za razdoblje tijekom godine, bilanca iz revidiranih financijskih informacija za prethodnu godinu ne smije biti starija od 16 mjeseci od datuma registracijskog dokumenta.

Točka 5.2. Financijske informacije za razdoblje tijekom godine i druge financijske informacije

Točka 5.2.1. Ako je od datuma posljednjih revidiranih financijskih izvještaja objavio tromjesečne ili polugodišnje financijske informacije, izdavatelj ih mora uključiti u registracijski dokument. Ako su tromjesečne ili polugodišnje financijske informacije revidirane ili pregledane, prilaže se i izvješće o obavljenoj reviziji ili pregledu. Ako tromjesečne ili polugodišnje financijske informacije nisu revidirane ni pregledane, navodi se ta činjenica. Financijske informacije za razdoblje tijekom godine sastavljene u skladu sa zahtjevima iz Direktive 2013/34/EU ili Uredbe (EZ) br. 1606/2002, ovisno o slučaju. Ako je riječ o izdavateljima na koje se ne primjenjuje Direktiva 2013/34/EU ili Uredba (EZ) br. 1606/2002, financijske informacije za razdoblje tijekom godine moraju sadržavati usporedive izvještaje za isto razdoblje prethodne financijske godine, uz iznimku zahtjeva za usporedive bilančne informacije koji se može ispuniti prezentiranjem završne godišnje bilance u skladu s primjenjivim okvirom financijskog izvještavanja.

Točka 5.3. Revizija godišnjih financijskih informacija

Točka 5.3.1. Reviziju povijesnih godišnjih financijskih informacija mora obaviti neovisni revizor. Izvješće o obavljenoj reviziji izrađuje se u skladu s Direktivom 2006/43/EZ i Uredbom (EU) br. 537/2014. Ako se Direktiva 2006/43/EZ i Uredba (EU) br. 537/2014 ne primjenjuju, povijesne financijske informacije moraju biti revidirane ili se za potrebe registracijskog dokumenta mora naznačiti pružaju li istinit i fer prikaz u skladu s revizijskim standardima koji se primjenjuju u državi članici ili s istovrijednim standardom.

Točka 5.3.1.a. Ako ovlašteni revizori odbiju dati izvješće o povijesnim financijskim informacijama ili ako je u izvješću o obavljenoj reviziji izraženo mišljenje s rezervom, ako ono sadržava izmjene mišljenja, ograđivanje ili posebni naglasak, takve rezerve, izmjene, ograđivanja ili posebni naglasak moraju biti u cijelosti navedeni i obrazloženi.

Točka 5.3.2. Navođenje u registracijskom dokumentu drugih informacija koje su revidirali revizori.

Točka 5.3.3. Ako financijske informacije u registracijskom dokumentu nisu preuzete iz izdavateljevih revidiranih financijskih izvještaja, navodi se izvor podataka uz naznaku da informacije nisu revidirane.

Točka 5.4. Ključni pokazatelji uspješnosti

Točka 5.4.1. U registracijski dokument uključuje se opis izdavateljevih ključnih pokazatelja uspješnosti za razdoblje obuhvaćeno povijesnim financijskim informacijama, u mjeri u kojoj to nije navedeno drugdje u registracijskom dokumentu i ako je izdavatelj objavio ključne pokazatelje uspješnosti, financijske i/ili poslovne informacije ili ih je odlučio uključiti u registracijski dokument. Ključni pokazatelji uspješnosti moraju se izračunavati uspoređivanjem. Ako su revizori revidirali ključne pokazatelje uspješnosti, ta se činjenica u tom slučaju navodi.

Točka 5.5. Značajna promjena izdavateljeva financijskog položaja Opis svih značajnih promjena financijskog položaja grupe koje su nastupile po završetku posljednjeg financijskog razdoblja za koje su objavljeni revidirani financijski izvještaji ili financijske informacije za razdoblje tijekom godine ili se prilaže odgovarajuća izjava o tome da nije bilo takvih promjena financijskog položaja.

Točka 5.6. Politika dividendi Opis izdavateljeve politike o raspodjeli dividende i eventualnih ograničenja. Ako izdavatelj nema politiku dividendi, prilaže se odgovarajuća izjava o tome. Iznos dividende po dionici za svaku financijsku godinu za razdoblje obuhvaćeno godišnjim financijskim izvještajima; u slučaju promjene broja dionica izdavatelja iznos se usklađuje radi usporedbe, ako nije objavljen u financijskim izvještajima.

Točka 5.7. Pro forma financijske informacije U slučaju značajne promjene bruto vrijednosti, opisuje se kako bi transakcija mogla utjecati na imovinu i obveze te prihode izdavatelja, da je obavljena na početku izvještajnog razdoblja ili na izvještajni datum. Ovaj se zahtjev obično ispunjava navođenjem pro forma financijskih informacija. Te pro forma financijske informacije prezentiraju se kako je navedeno u Prilogu 20. i moraju sadržavati podatke navedene u tom prilogu. Uz pro forma financijske informacije prilaže se izvješće neovisnih računovođa ili revizora.

ODJELJAK 6. INFORMACIJE O DIONIČARIMA I IMATELJIMA VRIJEDNOSNIH PAPIRA U ovom se odjeljku navode informacije o izdavateljevim većinskim dioničarima, sukobima interesa između višeg rukovodstva i izdavatelja, izdavateljevu temeljnom kapitalu te informacije o transakcijama s povezanim osobama, sudskim i arbitražnim postupcima i značajnim ugovorima.

Točka 6.1. Većinski dioničari

Točka 6.1.1. Navesti, u mjeri u kojoj je to izdavatelju poznato, ime i prezime osoba koje izravno ili neizravno imaju udio u kapitalu izdavatelja ili glasačka prava koja iznose 5 % kapitala ili ukupnih glasačkih prava ili više od toga, uz navođenje udjela svake od tih osoba na datum registracijskog dokumenta, ili odgovarajuća izjava o tome da takvih osoba nema.

Točka 6.1.2. Navodi se imaju li većinski dioničari izdavatelja različita glasačka prava ili odgovarajuća izjava o tome da ih nemaju.

Točka 6.1.3. Navesti, u mjeri u kojoj je to izdavatelju poznato, je li izdavatelj u izravnom ili neizravnom i čijem vlasništvu ili pod izravnom ili neizravnom i čijom kontrolom, opisati prirodu takve kontrole te postojeće mjere kojima se sprečava zloupotreba takve kontrole.

Točka 6.1.4. Opis svih izdavatelju poznatih aranžmana čija bi provedba mogla naknadno rezultirati promjenom kontrole nad izdavateljem ili njezinim sprječavanjem.

Točka 6.2. Sudski i arbitražni postupci

Točka 6.2.1. Informacije o svim postupcima pred tijelima državne uprave, sudskim ili arbitražnim postupcima (uključujući sve takve postupke koji su u tijeku ili predstoje, o kojima izdavatelj ima saznanja) u razdoblju od najmanje 12 prethodnih mjeseci koji su u bliskoj prošlosti mogli znatno utjecati ili jesu znatno utjecali na financijski položaj ili profitabilnost izdavatelja i/ili grupe; ili se prilaže odgovarajuća izjava o tome da takvih postupaka nije bilo.

Točka 6.3. Sukob interesa administrativnih, rukovodećih i nadzornih tijela i višeg rukovodstva

Točka 6.3.1. Potrebno je jasno navesti potencijalne sukobe interesa između poslova koji se obavljaju za izdavatelja, osoba iz točke 4.1.1. i njihovih privatnih interesa i/ili drugih poslova. Ako takvih sukoba nema, navodi se izjava o tome. Aranžmani ili pogodbe s većinskim dioničarima, klijentima, dobavljačima ili drugima, na temelju kojih je svaka osoba iz točke 4.1.1. izabrana za člana administrativnih, rukovodećih ili nadzornih tijela ili člana višeg rukovodstva. Pojedinosti o ograničenjima na koje su pristale osobe iz točke 4.1.1. o raspolaganju njihovim udjelima u vrijednosnim papirima izdavatelja u određenom vremenskom razdoblju.

Točka 6.4. Transakcije s povezanim osobama

Točka 6.4.1. Ako se na izdavatelja ne primjenjuju međunarodni standardi financijskog izvještavanja usvojeni u skladu s Uredbom (EZ) br. 1606/2002, za razdoblje obuhvaćeno povijesnim financijskim informacijama do datuma registracijskog dokumenta moraju se objaviti sljedeće informacije: (a) priroda i opseg svih transakcija s povezanim osobama (1) koje su značajne za izdavatelja, bilo kao pojedinačna transakcija ili u cjelini. Ako takve transakcije s povezanim osobama nisu zaključene prema načelu nepristrane transakcije, objasniti zašto nisu. U slučaju neotplaćenih kredita, uključujući jamstva bilo koje vrste, navesti neotplaćeni iznos; (b) iznos ili postotak udjela transakcija s povezanim osobama u prometu izdavatelja. Ako se na izdavatelja primjenjuju međunarodni standardi financijskog izvještavanja usvojeni u skladu s Uredbom (EZ) br. 1606/2002, informacije iz podtočaka (a) i (b) objavljuju se samo za transakcije koje su izvršene po završetku posljednjeg financijskog razdoblja za koje su objavljenje revidirane financijske informacije.

Točka 6.5. Temeljni kapital

Točka 6.5.1. Sljedeće informacije iz točaka od 6.5.2. do 6.5.7. u godišnjim financijskim izvještajima na dan posljednje bilance:

Točka 6.5.2. Iznos temeljnog kapitala te za svaku vrstu dionica na koje je podijeljen temeljni kapital: (a) ukupni iznos odobrenog izdavateljeva kapitala; (b) broj izdanih i u cijelosti uplaćenih dionica te broj izdanih dionica koje nisu u cijelosti uplaćene; (c) nominalna vrijednost dionica ili navod da dionice nemaju nominalnu vrijednost i (d) usklađenje broja dionica u optjecaju na početku i na kraju godine. Ako je više od 10 % kapitala uplaćeno u stvarima i pravima u razdoblju obuhvaćenom godišnjim financijskim izvještajima, navodi se ta činjenica.

Točka 6.5.3. Ako postoje dionice koje ne predstavljaju kapital, navodi se broj i glavna obilježja takvih dionica.

Točka 6.5.4. Broj, knjigovodstvena vrijednost i nominalna vrijednost izdavateljevih dionica koje drži sam izdavatelj ili koje u njegovo ime drže njegova društva kćeri.

Točka 6.5.5. Iznos svih konvertibilnih vrijednosnih papira, zamjenjivih vrijednosnih papira ili vrijednosnih papira s varantima, uz navođenje uvjeta kojima podliježu i postupaka konverzije, zamjene ili upisa.

Točka 6.5.6. Informacije o pravima i/ili obvezama i uvjetima stjecanja odobrenog, ali neupisanog kapitala ili odluci o povećanju kapitala.

Točka 6.5.7. Informacije o kapitalu svakog člana grupe koji je predmet opcije ili za koji je dogovoreno, uvjetno ili bezuvjetno, da će biti predmet opcije te pojedinosti o takvim opcijama, uključujući osobe na koje se te opcije odnose.

Točka 6.6. Ugovor o osnivanju i statut društva

Točka 6.6.1. Kratak opis svake odredbe izdavateljeva ugovora o osnivanju, statuta, dokumenta o udruživanju ili internih akata koja bi mogla utjecati na odgodu, kašnjenje ili sprečavanje promjene kontrole nad izdavateljem.

Točka 6.7. Značajni ugovori

Točka 6.7.1. Kratak sažetak svakog značajnog ugovora, osim ugovora koji su zaključeni u redovnom tijeku poslovanja, u kojima je izdavatelj ili drugi član grupe ugovorna stranka, u posljednjoj godini neposredno prije objavljivanja registracijskog dokumenta.

ODJELJAK 7. DOSTUPNI DOKUMENTI

Točka 7.1. Izjava o tome da se u razdoblju valjanosti registracijskog dokumenta mogu, ako je primjenjivo, pregledati sljedeći dokumenti: (a) najnoviji ugovor o osnivanju i statut izdavatelja; (b) sva izvješća, dopisi i drugi dokumenti, procjene i mišljenja stručnjaka sastavljeni na zahtjev izdavatelja čiji je bilo koji dio uključen u registracijski dokument ili na koji se registracijski dokument poziva. Navesti internetske stranice na kojima se dokumenti mogu pregledati.